Лялечная праграма “Белай вежы” заўсёды вылучалася сваёй размаітасцю. Але сёлета яе “насычанасць” цікавымі творчымі работамі прыемна здзіўляла нават “старажылаў” фестывалю. Звярнула на сябе ўвагу і практычная адсутнасць у фестывальнай афішы “казачных” спектакляў у іх традыцыйным успрыняцці, калі нам распавядаюцца знаныя праз гады і дзесяцігоддзі казкі. Галоўны ўпор арганізатары праграмы зрабілі на спектаклі, дзе галоўным прынцыпам з’яўляецца кантакт лялечнікаў з гледачамі. І такі курс паказаў сваю слушнасць, запатрабаванасць, а да ўсяго — і рознаварыянтнасць арганізацыі падобных “кантактаў”.